
EMMY GRAYSON

Begjærets konsekvenser

Miniserie: Hete vintereventyr


Åtte av Harlequins bestselgende forfattere har samarbeidet om denne lidenskapelige serien som handler om arv, ekteskap og saftige hemmeligheter. Dette er del to av miniserien Hete vintereventyr.

 

Emmy Grayson skrev sin første bok da hun var syv år, den handlet om et skummelt spøkelse. Lidenskapen for romantiske bøker kom noen år senere da hun oppdaget en slitt utgave av Kathleen Woodiwissʼ bok A Rose in Winter i morens bokhylle. Hun bor på landsbygda i Midtvesten med ektemannen (som også er eksmannen), barna deres og nok dyr til å kunne starte sin egen dyrepark.


Til Mr. Grayson, alltid

Til mine favorittkorrekturlesere, mamma og pappa

Til en av mine største cheerleadere, Little Man

Til min dronning av onelinere, Katelyn

Til min venn, som er sterkere enn hun aner, Laura

Anika Pierce lente seg tilbake på håndkleet mens hun kikket på vannet i Hanalei Bay. Ingen som så ut over de rolige, milde bølgene, ville ha gjettet at havet kvelden før hadde skummet under tyngden av en storm. Hun hadde betraktet det fra hotellbalkongen, forhekset av lynet og tordenskrallene som fikk vinduene til å riste. Den voldsomme skjønnheten i det hele hadde begeistret henne og vekket noe urmenneskelig dypt i henne.

Anika fnøs. Eller kanskje det bare hadde vært et perfekt speilbilde av humøret hennes. Og alt sammen på grunn av ham.

Nicholas Andrew Lassard. Drittsekken.

Like etter frokost, hadde hun gått ut på hotellets terrasse med utsikt over Stillehavet. Med en varm kopp te i den ene hånden og en bok i den andre hadde hun gledet seg til å nyte morgenen.

Helt til hun snudde seg og løp rett inn i Nicholas. Hvis det var noe ved situasjonen hun kunne finne glede i, så var det at teen hadde havnet på den kritthvite skjorten hans. Han hadde ikke reagert med sinne, selv om skjorten sannsynligvis kostet like mye som det hun tok for en natt på vertshuset. Nei, han hadde bare smilt sitt sjarmerende smil og sagt at det var godt å se henne. Da hun forlangte å få vite hva han gjorde der, svarte han rolig at han deltok på den internasjonale konferansen om gjestfrihet og turisme.

Bare tanken på det selvtilfredse uttrykket fikk irritasjonen til å ulme og bli til et hett sinne i brystet hennes. Da han kom inn på Zvonček Inn for tre uker siden med nok et tilbud om å kjøpe hotellet hennes, denne gangen med en økning på ytterligere hundre tusen euro, hadde han sett brosjyren for konferansen på skrivebordet hennes. Den arrogante idioten hadde til og med kommentert den og spurt om hun skulle delta.

Hadde han fulgt etter henne til Hawaii? Var han virkelig så besatt av å kjøpe vertshuset at han ville fly nesten åtte tusen kilometer for å spore henne opp?

Ja.

Hun hadde undervurdert Nicholas da han kom til Bled for halvannet år siden og startet byggingen av Hotel Lassard ved Bledsjøen. Et treetasjes luksushotell med eget spa, restaurant og bar på taket. Elegant, glamorøst og latterlig dyrt.

Og like i nærheten av vertshuset som hadde vært i morens familie siden første verdenskrig.

Hotellet hadde gjort sitt beste for å sende en representant for å møte henne og overlevere en skinnmappe med arkitekttegninger av det fremtidige hotellet. Men den typen mennesker som bodde på Hotel Lassard, var definitivt ikke den typen mennesker som bodde på Zvonček Inn. De ville ha marmorbadekar og store lysekroner, ikke koselige peiser og håndlagde sengetepper.

En uke senere møtte hun Nicholas på en frokost i regi av det lokale turistrådet. Med det mørkebrune håret og smilehull, hadde han fått halvparten av Bleds kvinner til å forelske seg i ham før de hadde satt seg. Irena, en eldre butikkeier med store, runde briller, hadde hvisket heseblesende at sølvklokken måtte være fra Cartier, og at den koksgrå dressen som var skreddersydd til Nicholasʼ brede skuldre og slanke midje, definitivt var fra Savile Row i London.

Ja, Nicholas var en kjekk mann. Det var bare synd at den grådige sjelen hans var så stygg.

Nicholas vanket i helt andre sirkler enn henne. At han ikke hadde tatt seg bryet med å komme og overbringe henne nyheten om det nye hotellet personlig, hadde vist henne at Nicholas tok seg av de store, prangende tingene, mens småfolk som henne selv ble overlatt til hans underordnede.

Bortsett fra at når Nicholas ville ha noe, satte han hardt mot hardt. Det hadde hun fått erfare på den harde måten da han overrasket henne med å komme inn på vertshuset og be om et privat møte.

Han smilte til henne. Hun ga ham et ørlite smil tilbake.

Og så hadde han frarøvet henne ordet ved å legge enda en skinnmappe med Hotel Lassards sølvpregede logo på skrivebordet hennes, en mappe med et tilbud om å kjøpe vertshuset for femti tusen euro over dagens verdi.

Han hadde utnyttet stillheten hennes. Ordene hadde strømmet ut, glatte som konjakk og like sterke, med den sjarmerende skotske aksenten som lå til grunn for toneleiet.

Han hadde sagt at han var fornøyd med eiendommen de hadde kjøpt og utsikten over ikke bare innsjøen, men også øya og den romantiske kirken og slottet på nordvestbredden. Men det eneste han ikke hadde fått, var en eiendom ved vannkanten. Han hadde akseptert det, sa han, helt til han hadde vært på en tur på innsjøen og sett vertshuset hennes fra vannet. Han hadde til og med brukt det slovenske ordet pletna for de gondollignende båtene som fraktet turister rundt, og smilte som om han var stolt av seg selv fordi han tok seg bryet med å bruke ordet riktig. 

Han forklarte at vertshuset hennes kunne bli en perfekt forlengelse av Hotel Lassard. Med en omfattende oppussing kunne bygningens integritet bevares, samtidig som den ble tilført den luksusen og glamouren som Lassard-gjestene forventet. Det ville også gi kundene hans tilgang til den lille stranden hvor de kunne bade og slappe av om sommeren, og til bryggen hvor båtene kunne sjøsettes året rundt.

«Jeg vet at vertshuset har problemer. Jeg kan fikse det.»

Til hans forsvar hadde han bare blunket da hun sa «nei».

Han spurte hvorfor. Hun hadde svart at vertshuset ikke var til salgs. Han hadde lagt til hundre tusen euro på stedet.

Og pokker heller, hun hadde vært fristet. I ett fryktelig sekund hadde hun vært fristet. Ja, vertshuset var gammelt. Det virket som om madrassene måtte skiftes ut hver gang hun snudde seg, et vindu måtte repareres eller en av de eldgamle varmtvannsberederne var i ferd med å dø. Beslutninger som hadde falt mer og mer på henne etter hvert som bestemoren, Marija, ble syk. Avgjørelser som sammen med bekymringen for bestemoren tynget henne så mye at hun enkelte kvelder lå i sengen og følte at hun knapt fikk puste og lurte på hvordan hun skulle klare alt sammen.

Å takke ja til Nicholasʼ tilbud ville ha vært den enkleste utveien. Vertshuset hadde vært i familiens eie i over hundre år. Å gå rundt i korridorene der moren, Danica, hadde vokst opp, lese i det samme karnappvinduet og gå barbeint i hagen om våren når snøklokkene som vertshuset var oppkalt etter, dekket bakken med et teppe av hvite blomster, hadde vært en livline hun desperat hadde trengt. Etter Danicas død hadde Anika reist fra USA for å bo sammen med sin eneste gjenværende familie. Marija og vertshuset hadde reddet henne.

Men det var ikke bare familien og arven deres som stod på spill. Gjestene som kom tilbake år etter år, betraktet vertshuset som et hjem langt hjemmefra. Hun hadde ikke tenkt å la en arrogant hotelleier forvandle det til et luksuriøst tilfluktssted som gjestene ikke lenger ville ha råd til, og gjøre arven hennes til et prangende skue. Bare fordi drittsekken ikke var fornøyd med utsikten over innsjøen.

Hun hadde sagt nei igjen. Smilet hadde forsvunnet og gitt henne et glimt av det Nicholas Lassard skjulte så godt: en skarp, intelligent forretningsmann som ikke likte å bli nektet det han ville ha.

Nei, hun ville ikke la ham ødelegge noe annet på denne turen. Hun var her på grunn av konferansen.

Seilbåter og et par mindre fiskebåter vugger forsiktig på vannet. Turister i kajakker padlet over bukten og ut i Hanalei-elven. På den andre siden av vannet raget fjellene opp mot himmelen.

Hun savnet hjemmet sitt, savnet den friske høsten som gled over i vinter, og snøen som dalte ned fra Alpene og la seg over byen og den tilstøtende innsjøen. Bledsjøen var i ferd med å bli mer kjent som reisemål, selv om den hadde beholdt sin europeiske småbysjarm.

Men Hawaii hadde vekket til live en reiselyst hun ikke hadde følt på mange år. Hun hadde ikke engang visst at hun hadde trengt å komme seg bort fra Slovenia før hun gikk ut fra Kauais flyplass og ut i den tropiske varmen.

Hun var fast bestemt på å slappe av før hun gikk opp igjen til konferansens åpningsinnlegg, og la seg tilbake på håndkleet. Langsomt fokuserte hun på å slappe av i kroppen mens solen forsiktig tørket bort bekymringene og lullet henne inn i en drømmeaktig tilstand. Tidsplaner, forfalte regninger og markedsføringsplaner gled bort. For én gangs skyld var tankene hennes helt og holdent fri for alt annet enn der hun var.

Hun sukket tilfreds.

«Det ville være synd å brenne den vakre huden.»

Hun frøs til is da den dype stemmen rullet over henne. Anspentheten vendte tilbake og invaderte kroppen hennes mens pulsen steg.

Fordi han er ufattelig irriterende, sa hun til seg selv.

En skygge falt over henne og blokkerte solen. Motvillig åpnet hun øynene.

«Jeg tok feil.»

Nicholas raget over henne.

«Om hva da?»

«Jeg er ikke i himmelen. Jeg er i helvete.»

Han kastet hodet bakover og lo. Hun støttet seg på albuene og stirret opp på ham mens hun forsøkte å holde tilbake. Vanligvis skapte Nicholas bare en smule irritasjon, og av og til et snev av rettmessig sinne.

Men akkurat nå, hadde hun lyst til å dytte ham ned fra bryggen.

«Det kommer til å bli varmt nok i ettermiddag til at det kan regnes som et helvete.»

«Hva gjør du her?»

Han hevet et øyebryn mens han satte seg på huk ved siden av henne.

«Det samme som deg.»

«Prøver du å få litt tid for deg selv?»

«Ja.»

«Definisjonen på alene betyr at det ikke er noen andre i nærheten.»

«Jeg må ha oversett skiltet som sa at dette var en privat brygge.»

Han tok av seg solbrillene mens han snakket. En annen type hete rullet over henne, rask og så sjokkerende at leppene hennes skilte seg i overraskelse. Hun hadde aldri hatt en fysisk reaksjon på ham før. Kanskje var det nærheten hans. Kanskje var det den treaktige duften av etterbarberingsvannet hans som omsluttet henne.

Eller så har du bare ikke vært på date på evigheter.

«Kutt ut tullpratet, Nick. Hvorfor er du her?»

Han smilte igjen, selvsikkert og sexy. «Jeg liker at du fortsatt holder fast på de amerikanske frasene dine.»

«Og jeg liker deg når du ikke er her.»

«Du sårer meg, Anika. Vi er ikke bare kolleger, men naboer. Burde vi ikke i det minste være vennlige mot hverandre?»

«Jeg innrømmer at vi dessverre er naboer», svarte Anika. «Kollegaer betyr imidlertid at vi begge jobber for å tjene til livets opphold. Jeg jobber, mens du pryder magasinforsider og høster pengene fra de ansattes harde arbeid mens du planlegger hvordan du skal overta små bedrifter som min. Så jeg synes at kollegaer er et litt for sjenerøst begrep.»

«Dette er gøy. Vi burde snakke mer.»

«Jeg fornærmer deg, jeg prater ikke.»

«Og likevel er dette en av de morsomste samtalene jeg har hatt på lenge.»

«Fulgte du etter meg hit?» spurte hun for å få ham på rett spor igjen.

«Jeg ble invitert til å holde et innlegg. Jeg har vært planlagt som foredragsholder i flere måneder.»

«Det kunne du ha nevnt da jeg sa at jeg skulle dra», snerret hun.

«Og risikere at du avlyste? Det kunne jeg ikke risikere, spesielt ikke siden dette kanskje er det som kan føre oss sammen.»

«Det finnes ikke noe ʼossʼ, Nick. Det har det aldri vært, og det vil det aldri bli.»

Smilet hans vaklet ikke, selv om blikket ble skarpere. Der var arvingen til farens hotellimperium, mannen som ikke skydde noen midler for å få det han ville ha.

Han hadde kommet tilbake flere ganger i løpet av sommeren, og hvert tilbud hadde vært bedre enn det forrige.

Det gjorde henne enda mer fast bestemt på å holde de grådige hendene hans unna familiens vertshus.

«Hvorfor stritter du imot? Tilbudet mitt kan ikke gjøre annet enn å hjelpe deg.»

«Jeg tror du mener ødelegge for meg. Med tanke på hvor mye du alltid er ute og farter rundt i verden …»

«Har du savnet meg, Pierce?»

Han strøk et hårstrå bort fra ansiktet hennes.

Ta deg sammen.

Reaksjonen hennes på Nicholas var ganske enkelt biologisk. Enten hun likte det eller ei, så var han tiltrekkende. Hun hadde ikke datet noen på nesten to år, og de få gangene hun og Zachary hadde forsøkt å ha sex, hadde det ikke vært særlig tilfredsstillende.

Ikke tenk på sex! Ikke i nærheten av ham.

«Jeg savner ensomheten og freden jeg nyter når du ikke er her. Gå nå, la meg nyte morgenen, og hold de manikyrerte hendene dine unna eiendommen min.»

Før hun rakk å trekke seg unna, flettet han fingrene sine i hennes og holdt opp hånden hennes. Håndflatene deres møttes og ble presset mot hverandre i et intimt kjærtegn med en brennende intensitet. Det tok et øyeblikk før virkeligheten trengte gjennom sjokket.

«Jeg har aldri fått manikyr.»

Hun burde trekke hånden til seg. Men da fingrene hans beveget seg nedover, fulgte linjene på kryss og tvers i håndflaten hennes og deretter nedover for å legge seg på pulsen som slo vilt i håndleddet hennes, rørte hun seg ikke. Da blikket hans vendte tilbake til ansiktet hennes, kunne hun ikke annet enn å gispe da hun så noe hun aldri hadde forventet å se i Nicholasʼ øyne.

Begjær.

Nicholas Lassard var ikke skapt for familie, forpliktelse, gifteringer og barn. Hun ville ha alt det. Det hun ikke ønsket, var å bli den siste i en lang rekke erobringer.

Tanken ga henne nok viljestyrke til å trekke hånden til seg. Hun snudde seg bort fra ham og søkte med blikket mot palmetrærne som svaiet i brisen.

Noe måtte gjøres. Hun visste det, hadde visst det da hun hadde sørget for nødvendige reparasjoner da malingen hadde begynt å flasse og teppene var blitt slitte.

Å selge vertshuset kunne kanskje redde henne økonomisk. Men det ville være det samme som å ta farvel med en arv, å se det gå fra å være et koselig fristed til å bli en flott hotellfilial som tilbød champagne ved innsjekking og oppvarmede utendørsbassenger. Essensen av Zvonček Inn ville gå tapt.

«Du driver et feriested som koster over tusen dollar natten og har romservice døgnet rundt. Jeg jobber på et vertshus som bruker antikke nøkler. Vi vanker i veldig forskjellige sirkler. Du holder deg til din og holder deg unna meg, så holder jeg meg til min, og alle er fornøyde.»

Han la hånden på leggen hennes. Hun rykket til da hun kjente den nakne håndflaten mot huden, og innvendig forbannet hun seg selv for at hun reagerte på berøringen.

«Gjør det deg lykkeligere å være borte fra meg, Anika?»

«Ja.»

«Jeg er såret.»

Hun reiste seg så raskt at hun nesten fikk Nicholas til å falle bakover. En halvkvalt lyd fikk henne til å se seg over skulderen.

Nicholas stirret på henne.

«Hva er det du gjør?»

«Jeg skal ta en svømmetur.»

«Ikke vær dum», knurret han. «Det er høye bølger om vinteren, og …»

«Og en smart turist ville kanskje spurt badevaktene på stranden om det var trygt å bade i dag før hun gikk i vannet», svarte hun. Det var mye lettere å ignorere ilden og besettelsen i blikket hans når han oppførte seg som en idiot. «Ikke undervurder meg, Nicholas. Du kommer til å tape.»

Og med de ordene hoppet hun fra bryggen og ut i Hanalei-bukta.

Nicholas tok imot pennen fra den kvikke, rødhårede ekspeditrisen bak disken.

«Vi trenger bare underskriften din her, her og her.»

«Så jeg må godta at jeg ikke vil saksøke hvis jeg blir spist av en skilpadde?»

Ekspeditøren humret. «Hittil har vi ikke hatt noen skilpaddeangrep. Har du noen gang vært på snorkletur med skilpadder, Mr. Lassard?»

«Snorkling, ja, men ikke etter skilpadder.»

Kvinnens smil gikk fra å være flørtende til oppriktig. «Da har du noe å glede deg til. Hekkesesongen er fra mai til september, men vi har hatt mange gjester som har sett dem om vinteren også.»

«Det gleder jeg meg til.»

«Tror du vi får se en delfin, mamma?»

Nicholas så en liten gutt med sandfarget hår som ivrig rykket i morens skjorte mens de gikk mot døren. Kvinnen smilte til sønnen.

«Jeg håper det.»

«Eller kanskje et sjøuhyre!»

Noe i guttens håpefulle ansiktsuttrykk stakk rett i magen på Nicholas. Et øyeblikk så han David for seg, med et solfylt smil i det fregnete ansiktet og det mørkeblonde håret som falt ned i øynene fordi han hadde nektet å klippe det.

Et smil som ble slukket av en uforsiktig sjåfør som overså et stoppskilt og forandret familiens liv for alltid.

Fingrene hans strammet seg rundt pennen. Etter flere års terapi hadde han akseptert at sjåføren hadde hatt skylden. En aksept som hadde redusert, men ikke helt fjernet, skyldfølelsen som ulmet under overflaten. Det var han som hadde foreslått å sykle den dagen, han som hadde sett den andre veien da David syklet ut i veien.

«Takk, Mr. Lassard. Vi har en gjest til på vei. Så snart de ankommer, starter jeg sikkerhetsvideoen.»

Han gikk bort til en vindusrekke med utsikt over havnen. Han hadde vært på Hawaii før sammen med foreldrene, men da hadde de bare besøkt Maui. De første ti årene etter Davids død hadde Nicholas og foreldrene bare vært lykkelige når de var på ferie. Thailand, Spania, Brasil, Alaska. De reiste verden rundt, flyktet fra virkeligheten og lot seg rive med av eventyrene. Så snart de kom tilbake til det staselige herskapshuset i London med utsikt over Eaton Square Gardens, trakk faren seg tilbake til kontoret eller fløy av gårde for å ta seg av forretninger et annet sted. Moren krøp til sengs og sov eller tok piller for å holde sorgen i sjakk. De snakket ikke om David. Med mindre de var på ferie, snakket de knapt sammen i det hele tatt.

I sommer var det tjue år siden David gikk bort, og det hadde blitt mye bedre de siste årene. Han visste ikke hva som hadde fått foreldrene til å gå i terapi. Men de hadde kommet seg ut av depresjonen og var sakte på vei inn i livet igjen. Det var omtrent på den tiden Nicholas henvendte seg til faren om å bli mer involvert i Hotel Lassard-varemerket. Faren hadde gått med på det dersom Nicholas jobbet seg oppover. Han begynte å jobbe med vedlikehold på kjedens flaggskiphotell i London i helgene mens han studerte økonomi på Oxford. Sakte, men sikkert hadde han jobbet seg opp til sin nåværende stilling.

Det var synd at det som virket som en så enkel utvidelse, en måte å realisere visjonen hans for hotellet ved Bledsjøen på, hadde utviklet seg til et slikt kaos.

Anika Pierce hadde fanget oppmerksomheten hans da han talte til Bleds lokale bedriftseiere for nesten halvannet år siden. I motsetning til de fleste andre som hadde reagert begeistret på presentasjonen hans, hadde hun vært høflig, men kjølig, og stilt intelligente spørsmål som hadde økt interessen hans. Han hadde sørget for at representanter fra Hotel Lassard hadde kontaktet alle de lokale hotelleierne i området for å forsikre dem om at han ville jobbe med og ikke mot deres interesser. Kanskje Anika bare ikke likte å ha enda et hotell så nær vertshuset.

Da han kom tilbake til Slovenia på våren, hadde han tatt den lange ruten rundt innsjøen, forbi det flere hundre år gamle slottet. Han hadde også bestilt seg en tur med en av gondolene.

Det var på den båtturen, mens gondolen sirklet rundt sørenden av øya, at han så mot de øvre etasjene av Hotel Lassard som dukket opp over tretoppene og så Zvonček Inn ved innsjøen. Den enkle skjønnheten hadde truffet ham midt i brystet og manet frem bilder av reiser han hadde gjort før Davids bortgang, til destinasjoner som strendene i England og Irland i stedet for til byer som var overfylte. I det øyeblikket fikk han en klar fremtidsvisjon: hovedhotellet i øst, med et eksklusivt herskapshus for gjester som ønsket mer privatliv eller et rom ved innsjøen. Bryggen kunne gjøres om, med en terrasse for servering og en brygge for båtturer til øya. Luksus kombinert med Bledsjøens naturlige skjønnhet.

Selve vertshuset hadde overrasket ham. I motsetning til mange av husene i området, minnet det tre etasjer høye huset ham mer om hus i viktoriansk stil som han hadde sett på turene til Hamptons og Marthaʼs Vineyard.

Han hadde forventet at Anika skulle være vanskeligere å overtale enn de fleste. Men han hadde aldri gjettet at hun ville være en ren fornekter. Ikke når vertshuset falt sammen rundt henne.

Han hadde vurdert å ta kontakt med Marija Novack, Anikas bestemor. Han hadde møtt henne et par ganger, blant annet under byens årlige vintermarked, der hun hadde bemannet en bod drapert i eviggrønt og solgt vertshusets versjon av den tradisjonelle Bled-kremkaken.

Han var kanskje resolutt, utholdende og hardhendt når situasjonen krevde det. Men han var ikke grusom. Han hadde ikke tenkt å presse en eldre kvinne.

Dessverre hadde mistanken hans om at noe annet var på gang blitt bekreftet den sommeren. Han hadde trukket seg unna da Marija nærmet seg slutten av livet, hadde til og med sendt blomster til begravelsen hennes og gitt Anika rom til å sørge over bestemoren i fred. Han visste, bedre enn de fleste, hvor viktig det var å sørge. Spesielt når en person du elsket så høyt, var der i det ene øyeblikket og borte i det neste.

Han snudde seg bort fra havnen og gikk bort til bordet som var dekket med frukt, kaffe og malasadas, tykke, seige smultringer som var en frokostfavoritt på øyene. Han skjenket seg en kopp svart kaffe og fokuserte på at det brant litt på tungen.

Det er bedre å fokusere på det enn på fortiden.

Spesielt når nåtiden, og ikke minst fremtiden, krevde så mye av hans oppmerksomhet.

Inkludert en sta og irriterende vertshuseier.

Han hadde gitt henne tid, nesten tre måneder etter Marijas bortgang. Men etter hvert som åpningsdatoen for Hotel Lassard nærmet seg, bestemte han seg for å gå videre. Da han fikk høre at et tre hadde tatt taket på et av gjesterommene under en høststorm, kom han tilbake med et enda høyere tilbud og en mulighet for Anika til å fortsette som daglig leder for hotellet. Det hadde vært mer enn sjenerøst.

En oppfatning Anika ikke hadde delt.

Sta og stolte kvinne.

Men under irritasjonen var det noe annet som hadde begynt å ulme, for så å pulsere i årene hans da hun snudde seg mot ham, la armene i kors over brystet og hevet det ene øyenbrynet med et selvtilfreds smil på de fyldige leppene.

Begjær. Det hadde gjort ham såpass nervøs at han hadde forlatt Anika med den lite vittige replikken «Dette er ikke over» før han hadde gått ut og lagt så mye avstand mellom dem som mulig.

Han likte kvinner. Han var ikke en som gikk ut med en ny kvinne hver kveld eller, enda verre, hadde flere elskere samtidig. Men han var heller ingen helgen. Han hadde ingen planer om å gifte seg eller få barn.

Og noe ved Anika, reaksjonen hans på henne, fortalte ham at det ikke ville bli enkelt og greit. Nei, Anika Pierce var en utfordrende kvinne med skjulte dybder og en ild som ville fange ham.

Et poeng som ble bekreftet av det oppsiktsvekkende synet han hadde vært vitne til i går morges. Da Anika hadde reist seg og tatt av seg kjolen, hadde han nesten svelget tungen. Da hun snudde seg, skjønte han at han var i trøbbel. Han hadde ikke forutsett hvor mye han hadde lyst til å ta på den bleke huden, la hendene gli over hoftene hennes og trekke henne inntil seg for å finne ut hvor mye lidenskap Anika hadde gjemt under sitt kjølige ytre.

Som for å plage ham ytterligere hørtes den hese stemmen hennes bak ham, lav og behagelig. Overrasket snudde han seg og så at hun smilte til den rødhårede resepsjonisten.

«Jeg er her for å snorkle med skilpaddene.»

«Vi drar ut om et kvarter. Skriv under på erklæringen og gå bort dit, jeg har en gjest til som må se sikkerhetsvideoen.»

Anika snudde seg, og smilet bleknet nesten med en gang hun så ham. Irritert sendte han henne et kjepphøyt glis og hevet koppen. Hun snudde seg tilbake til ekspeditøren og ignorerte ham mens hun signerte skjemaene.

«Anika, jeg visste ikke at du skulle være med på denne utflukten», sa han da hun kom bort til ham etter at hun var ferdig.

«Følger du etter meg?» spurte hun da hun stoppet noen meter unna med armene i kors. Øynene hans gled ned til brystene hennes. Hun fulgte blikket hans og ble rosa i kinnene da hun skjønte hva han så på.

«Det er uhøflig å stirre.»

Han blunket og tok en ny slurk kaffe for å skjule at han var fornøyd med at stemmen hennes ble anstrengt. Hun kjente det også, denne plutselige tiltrekningen mellom dem.

«Jeg ber om unnskyldning for at jeg stirret.»

Hun la hodet på skakke og sperret opp øynene. «Hvorfor føler jeg at det er et men der inne?»

Han gliste. «For det er det. Men jeg vil ikke be om unnskyldning for at jeg liker det jeg ser.»

Den rosa fargen ble til en rødfarge som nesten matchet fargen på toppen hennes.

«Hold opp. Jeg er ikke en av erobringene dine.»

«Jeg har aldri sett på deg som en premie som kan vinnes.»

«Bare vertshuset mitt?»

«Jeg prøver bare å forstå deg.»

«Vel, ikke gjør det. Det er ganske enkelt. Jeg liker deg ikke. Jeg selger ikke til deg. Punktum.»

«Er dere klar for sikkerhetsvideoen?»

Begge snudde seg.

«Ja», sa Anika raskt. Hun gikk forbi Nicholas og satte seg på en skinnbenk foran TV-en. Nicholas tenkte seg om et øyeblikk før han satte seg ved siden av henne.

«Det er nok av andre plasser.»

«Så velg en av dem», svarte Nicholas avslappet. «Denne har den beste utsikten og plass til tre-fire personer. Jeg vil være sikker på at jeg får all sikkerhetsinformasjonen jeg trenger for å nyte turen.»

Hun mumlet noe som hørtes mistenkelig ut som om hun planla å drepe ham på utflukten, men han ignorerte det.

«Si meg», sa hun mens smilet ble skarpere, «hvordan er Hawaii sammenlignet med Karibia? Det var vel dit du reiste etter vårt forrige møte?»

«Holder du øye med meg?»

«Det er vanskelig å unngå å høre stuepikene sladre om krangelen du hadde med kjæresten din på en strandrestaurant. Du var til og med en trend på Twitter.»

Han skar en grimase. «Ekskjæreste.»

Susan, en tekstilarving, hadde syslet med tanker om å endre sin status fra millionær til milliardær ved å gifte seg. En idé hun ikke hadde delt med ham før hun hadde gitt «innsideinformasjon» til et magasin om at Nicholas Lassard, den berømte ungkaren, ville fri i løpet av året. Hadde hun tatt seg bryet med å spørre ham, kunne han ha fortalt henne alt i en privat samtale i stedet for å vise seg offentlig på stranden ved sitt nyeste feriested. Han hadde forsøkt å følge Susan til kontoret sitt, men hun hadde insistert på å være ute i det fri.

Han rynket på nesen. Han burde ha visst at hun hadde sørget for å få hele opptrinnet fotografert av en paparazzifotograf. Hun hadde ikke fått noen ring av ham, men hun hadde fått noen bilder der hun så elegant og tragisk ut, med myke blonde krøller som rammet inn ansiktet, tårer på kinnene og hendene knyttet foran den fyldige barmen mens den hvite kjolen flagret rundt henne.

«Jeg er lei for det.»

Han snudde seg.

«For hva?»

«Samlivsbruddet. Uansett om det var i minnelighet eller ikke, er det vanskelig å slå opp.»

«Takk.» Han tok en ny slurk kaffe for å skjule overraskelsen over den oppriktige tonen hennes. Han ville aldri ha beskrevet Anika som medfølende. Likevel var hun her og tilbød sin svorne fiende trøstende ord. «Det var til det beste.»

«Har du ikke mistet ditt livs kjærlighet?»

«Jeg kommer aldri til å ha mitt livs kjærlighet. Susan forstod dessverre ikke det.»

«Da var det flaks at du korrigerte henne i den antagelsen.» Før han rakk å svare, reiste hun seg. «God tur.»

Hun gikk ut av rommet uten å kaste så mye som et blikk på ham.


9788284254388.jpg
$

e
2,

|
3

LBegjéere/ts
konsekvenser

Libeﬁé begynnelse








